S-25/2006

Mál þetta, sem dómtekið var 3. apríl sl., höfðaði sýslumaðurinn í Borgarnesi með ákæru 20. febrúar 2006 á hendur ákærða, A-kk-þgf Þ-kk-þgf, kt. [---], nú til heimilis að Hraunbrún 34, Hafnarfirði;

„fyrir fíkniefnalagabrot, með því að hafa þann 4. júní 2004 að bænum Ölvaldsstöðum 2, haft í vörslum sínum 189 kannabisplöntur, 147,32 g af kannabisstönglum, 16,04 g af kannabislaufum og 66,47 g af maríhúana og jafnframt að hafa um nokkurt skeið fram til umrædds dags í hlöðuviðbyggingu við bæinn, ræktað téðar plöntur, en lögreglan fann og lagði hald á fíkniefnin, plönturnar og plöntuhlutana við húsleit.

Telst þetta varða við 2. gr., sbr. 4., 5. og 6. gr. laga um ávana- og fíkniefni, nr. 65, 1974, sbr. lög nr. 13, 1985 og lög nr. 68, 2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, sbr. reglugerð nr. 848, 2002

Þess er krafist að ákærði verði dæmdur til refsingar.“

Í málinu krefst ákæruvaldið þess jafnframt að ákærði sæti upptöku á 189 kannabisplöntum, 147,32 g af kannabisstönglum, 16,04 g af kannabislaufum og 66,47 g af maríhúana, með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Með vísan til 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 krefst ákæruvaldið upptöku á 4 svörtum og gráum Mazda Cometa LV2 lömpum, 3 fluorsent-lömpum, 1 400 watta svörtum kassalöguðum lampa, 3 lömpum af gerðinni Philips, 1 gráum lampa af gerðinni A/S Bergen, 1 rafmagnsviftu, 1 svartri Rowenta-viftu, 1 loftræstiviftu af gerðinni S&P, 8 blómapottum, 2 blómakössum, 1 blómaklippum, 4 tímarofum, svörtum bala, 8 fjöltengjum, 1 loftræstiröri, 3 perustæðum, hvítum loftbarka, 2 boxum af áburði, 1 rafmagnstengi fyrir lampa, 3 raka/hitamælum, 4 brúsum, 1 garðkönnu, 1 boxi af kapalklemmum, rafmagnsvír, grænni plastsvuntu, 6 framlengingarsnúrum, 1 vatnskönnu, 2 úðabrúsum, 1 grænum loftræstistokk og CEWE-rafmagnstöflu, serial nr. BCA32JFB, en lögregla mun hafa lagt hald á þessa muni við húsleit hjá ákærða. Þá er að lokum þess krafist að ákærði sæti upptöku á 50 stykkjum af 22 calibera skotum og 2 stykkjum af 9 mm skothylkjum, 19 stykkjum af 25 millisekúndna rafmagnshvellhettum með 4 m vírum, 4 stykkjum af moment rafmagnshvellhettum með 4 m vírum, 22 stykkjum af hvelhettum fyrir púðurþráð, 994 g af saltpétri, 4 g af brennisteini, 21 g af kolum og 4 m af púðurþræði með vísan til 37. gr. sbr. 2. mgr. 2. gr. laga nr. 16/1998, en muni þessa lagði lögregla hald á við húsleit að Ölvaldsstöðum II 4. júní 2004, en húsnæðið var þá í umráðum ákærða.

I.

Við rannsókn málsins voru fíkniefni, plöntur og plöntuhlutar, sem lögregla lagði hald á við húsleit að bænum Ölvaldsstöðum II 4. júní 2004, sendir til tæknideildar lögreglustjórans í Reykjavík til greiningar og vigtunar. Samkvæmt litaprófun og vigtun var magn haldlagðra fíkniefna það sem í ákæru greinir. Þá voru tvö sýni send til Lyfjafræðistofnunar Háskóla Íslands, Rannsóknarstofu í lyfja- og eiturefnafræði, til frekari rannsóknar og staðfestu niðurstöður stofnunarinnar að um kannabisplöntur væri að ræða.

Ákærði kom fyrir dóm 3. apríl sl. og viðurkenndi brot sitt eins og því er lýst í ákæru. Játning ákærða er í samræmi við gögn málsins. Brot hans telst því nægjanlega sannað og varðar það við tilgreind laga- og reglugerðarákvæði í ákæru. Að þessu virtu þykir mega leggja dóm á málið á grundvelli 125. gr. laga nr. 19/1991.

II.

Samkvæmt vottorði sakaskrár ríkisins á ákærði nokkurn sakaferil að baki. Á árinu 1991 hlaut hann tvo dóma, annan fyrir fíkniefnabrot en hinn fyrir umferðarlagabrot. Árið 1996 gekkst ákærði í tvígang undir sektargerð lögreglustjóra, í öðru tilvikinu vegna umferðarlagabrota en hinu vegna fíkniefnabrota. Í nóvember það sama ár var ákærði enn fremur dæmdur til sektarrefsingar fyrir umferðarlagabrot. Í nóvember 1998 gekkst ákærði undir sektargerð lögreglustjóra vegna umferðarlagabrota. Með dómi 28. janúar 1999 var ákærði dæmdur til 3 mánaða fangelsisvistar fyrir brot gegn 1. mgr. 142. gr. almennra hegningarlaga. Á árunum 1999 og 2001 gekkst ákærði í tvígang undir sektargerðir lögreglustjóra vegna umferðarlagabrota. Að lokum gekkst hann undir sektargerð lögreglustjóra 1. júlí 2005 vegna fíkniefnabrots.

Brot ákærða samkvæmt ákæruskjali var framið áður en ákærði gekkst undir síðastgreinda sektargerð. Við úrlausn málsins skal því auk annars horfa til ákvæðis 78. gr. almennra hegningarlaga nr. 19/1940.

Við ákvörðun refsingar verður að líta til þess að brot ákærða varðar vörslur nokkurs magns fíkniefna. Ákærða til málsbóta má hins vegar virða að hann játaði brot sitt skýlaust fyrir dómi. Samkvæmt þessu og því sem áður segir um sakaferil ákærða þykir refsing hans hæfilega ákveðin 2 mánaða fangelsi. Eftir atvikum og með vísan til þess óútskýrða dráttar sem varð á útgáfu ákæru í málinu, en af gögnum málsins má ráða að rannsókn þess lauk 11 mánuðum áður en ákæra var gefin út, þykir með heimild í 57. gr. almennra hegningarlaga nr. 19/1940 mega fresta fullnustu refsingar ákærða og skal hún falla niður að liðnum 3 árum frá uppkvaðningu dóms þessa að telja haldi ákærði almennt skilorð nefndrar 57. gr., sbr. 4. gr. laga nr. 22/1955.

Eftir úrslitum málsins, sbr. 1. mgr. 165. gr. laga nr. 19/1991 um meðferð opinberra mála, skal dæma ákærða til að greiða allan sakarkostnað. Með vísan til framlagðs sakarkostnaðaryfirlits og fylgigagna þess dæmist ákærði til að greiða 7.930 krónur í sakarkostnað.

Samkvæmt niðurstöðu dómsins og með vísan til kröfugerðar ákæruvalds, gagna málsins og tilgreindra laga- og reglugerðarákvæða í ákæruskjali ber að gera upptæk fíkniefni, skotfæri og önnur þau efni og muni sem í dómsorði greinir.

Uppkvaðning dómsins hefur dregist lítillega vegna starfsanna dómara.

Dóm þennan kveður upp K-kk-nf H-kk-nf, settur héraðsdómari.

D Ó M S O R Ð:

Ákærði, A-kk-nf Þ-kk-nf, sæti fangelsi í 2 mánuði en fresta skal fullnustu refsingarinnar og skal hún falla niður að liðnum 3 árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 7.930 krónur í sakarkostnað.

Ákærði sæti upptöku á 189 kannabisplöntum, 147,32 g af kannabisstönglum, 16,04 g af kannabislaufum og 66,47 g af maríhúana, 4 svörtum og gráum Mazda Cometa LV2 lömpum, 3 fluorsent-lömpum, 1 400 watta svörtum kassalöguðum lampa, 3 lömpum af gerðinni Philips, 1 gráum lampa af gerðinni A/S Bergen, 1 rafmagnsviftu, 1 svartri Rowenta-viftu, 1 loftræstiviftu af gerðinni S&P, 8 blómapottum, 2 blómakössum, 1 blómaklippum, 4 tímarofum, svörtum bala, 8 fjöltengjum, 1 loftræstiröri, 3 perustæðum, hvítum loftbarka, 2 boxum af áburði, 1 rafmagnstengi fyrir lampa, 3 raka/hitamælum, 4 brúsum, 1 garðkönnu, 1 boxi af kapalklemmum, rafmagnsvír, grænni plastsvuntu, 6 framlengingarsnúrum, 1 vatnskönnu, 2 úðabrúsum, 1 grænum loftræstistokk og CEWE-rafmagnstöflu, serial nr. BCA32JFB, 50 stykkjum af 22 calibera skotum og 2 stykkjum af 9 mm skothylkjum, 19 stykkjum af 25 millisekúndna rafmagnshvellhettum með 4 m vírum, 4 stykkjum af moment rafmagnshvellhettum með 4 m vírum, 22 stykkjum af hvelhettum fyrir púðurþráð, 994 g af saltpétri, 4 g af brennisteini, 21 g af kolum og 4 m af púðurþræði.

K-kk-nf H-kk-nf.